
Κυριακή, 09 Αυγούστου 2026

ΔΕΛΤΙΟ ΤΥΠΟΥ
Θάνατοι λουομένων στη Σύρο και στην Καβάλα – Απαγόρευση και άρση απαγόρευσης απόπλου Ε/Γ-Ο/Γ πλοίου στη Νεάπολη Βοιών – Προσάραξη Ε/Π-Τ/Ρ σκάφους στην Νάξο – Διακομιδές ασθενών


Τις μεσημβρινές ώρες σήμερα, ενημερώθηκε η Λιμενική Αρχή της Σύρου για την ύπαρξη ενός 81χρονου, ο οποίος ανασύρθηκε χωρίς τις αισθήσεις του στην παραλία «ΓΑΛΗΣΣΑΣ» ν. Σύρου. Στελέχη της οικείας Λιμενικής Αρχής μετέβησαν στο σημείο. Στον 81χρονο αρχικά παρασχέθηκαν οι πρώτες βοήθειες από ναυαγοσώστη της παραλίας και από πλήρωμα του ΕΚΑΒ, ενώ στη συνέχεια διακομίστηκε με ασθενοφόρο όχημα στο Γενικό Νοσοκομείο Σύρου, όπου διαπιστώθηκε ο θάνατός του. Από το Λιμεναρχείο Σύρου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά.

*****
Τις μεσημβρινές ώρες σήμερα, ενημερώθηκε η Λιμενική Αρχή της Καβάλας για την ύπαρξη μίας 65χρονης αλλοδαπής (υπήκοος Βουλγαρίας), η οποία είχε ανασυρθεί χωρίς τις αισθήσεις της από τη θαλάσσια περιοχή της παραλίας Αμμολόφων Παγγαίου Καβάλας. Στην 65χρονη αρχικά παρασχέθηκαν οι πρώτες βοήθειες από ναυαγοσώστη της περιοχής και από διασώστες του ΕΚΑΒ που βρίσκονταν στο σημείο. Επιπλέον επιχειρήθηκε καρδιοαναπνευστική αναζωογόννηση (ΚΑΡΠΑ) με αρνητικά αποτελέσματα. Στη συνέχεια η 65χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Καβάλας, όπου διαπιστώθηκε ο θάνατός της. Από το Κεντρικό Λιμεναρχείο Καβάλας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ανατολικής Μακεδονίας και Θράκης.

*****
Τις μεσημβρινές ώρες χθες, ενημερώθηκε η Λιμενική Αρχή της Νεάπολης Βοιών από το Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΠΑΝΑΓΙΑ ΚΟΙΜΗΣΙΣ ΙΙ» Ν.Π.6431, το οποίο εκτελούσε προγραμματισμένο δρομολόγιο στην πορθμειακή γραμμή Ελαφόνησος-Πούντα Λακωνίας, ότι κατά τη διαδικασία απόπλου από το λιμάνι της Ελαφονήσου, διαπιστώθηκε δυσλειτουργία στο μηχανικό σύστημα του καταπέλτη. Αποτέλεσμα αυτού, ήταν η αδυναμία ολοκλήρωσης ανύψωσης του καταπέλτη, ο οποίος, ασφαλίστηκε χειροκίνητα. Το πλοίο κατέπλευσε στο λιμάνι της Πούντας, όπου αποβίβασε το σύνολο των επιβατών και των οχημάτων του (40 επιβάτες, 16 Ε.Ι.Χ., 1 ασθενοφόρο όχημα του ΕΚΑΒ, και 2 οχήματα Π.Υ.). Από το Λιμεναρχείο Νεάπολης Βοιών αρχικά απαγορεύτηκε ο απόπλους του εν λόγω πλοίου, ενώ μετά την προσκόμιση βεβαιωτικού αξιοπλοΐας από τον νηογνώμονα που το παρακολουθεί, επετράπη η συνέχιση των πλόων. Παράλληλα, κινήθηκε η διαδικασία επιβολής των προβλεπόμενων διοικητικών κυρώσεων. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

[bookmark: _GoBack]Τις πρώτες πρωινές ώρες σήμερα, ενημερώθηκαν οι Λιμενικές Αρχές της Νάξου και της Πάρου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ για την προσάραξη ενός επιβατηγού–τουριστικού (Ε/Γ–Τ/Ρ) σκάφους ελληνικής σημαίας, με έξι ημεδαπούς επιβαίνοντες σε βραχώδη βυθό στη θαλάσσια περιοχή της παραλίας «ΜΟΥΤΣΟΥΝΑ» ανατολικά της Νάξου. Αμέσως, ενεργοποιήθηκε το Τοπικό Σχέδιο Έκτακτης Ανάγκης και στο σημείο μετέβη ένα Περιπολικό όχημα Λ.Σ.-ΕΛ.ΑΚΤ. από ξηράς και το αλιευτικό (Α/Κ) σκάφος «ΑΓΙΟΣ ΝΙΚΟΛΑΟΣ» Σ.Ν. 180, όπου διαπιστώθηκε η προσάραξη του Ε/Π–Τ/Ρ με τους επιβαίνοντές του να έχουν ήδη αποβιβασθεί αυτοδύναμα και με ασφάλεια στην στεριά. Μία γυναίκα εκ των επιβαινόντων μεταφέρθηκε με Περιπολικό όχημα Λ.Σ.-ΕΛ.ΑΚΤ. στο Γενικό Νοσοκομείο – Κέντρο Υγείας Νάξου για προληπτικές εξετάσεις, απ’ όπου εξήλθε άμεσα. Από το περιστατικό δεν παρατηρήθηκε θαλάσσια ρύπανση. Προανάκριση διενεργείται από το Λιμεναρχείο Νάξου.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
· 31χρονου και 46χρονου, από το λιμάνι της Σκύρου στο λιμάνι της Κύμης, με το Τ/Χ «ΟΛΓΟΥΕΙΣ ΣΑΜΕΡ» Ν. Π. 7126,
· 17χρονου και 20χρονου από το λιμάνι της Αλοννήσου στο λιμάνι του Βόλου, με το Ε/Π –Τ/Ρ «ΑΞΙΟΝ ΕΣΤΙ» Ν.Π. 10001, 
· 50χρονου από το λιμάνι της Αλοννήσου στο λιμάνι του Βόλου, με το Ε/Π –Τ/Ρ «ΑΞΙΟΝ ΕΣΤΙ» Ν.Π. 10001,
· 69χρονων, από το λιμάνι της Μυκόνου στο λιμάνι της Σύρου, με το Ε/Γ –Τ/Ρ «ΔΗΛΟΣ ΕΞΠΡΕΣ» Ν.Π. 10032, 
· 11χρονου, από το λιμάνι της Σκιάθου στο λιμάνι του Βόλου με το Ε/Π-Α/Ψ «ΑΘΩΣ» Ν. Σπετσών 323 και 
· 87χρονου, από το λιμάνι της Σαμοθράκης στο λιμάνι της Αλεξανδρούπολης με Περιπολικό σκάφος Λ.Σ.-ΕΛ.ΑΚΤ..

